Vyf wou landuit met R70 miljoen kontantArgieffoto Doeanebeamptes by OR Tambo Internasionale Lughawe het vyf persone voorgekeer wat R23 miljoen en US$3.775 miljoen in kontant by hulle gedra het. “Die persone was op pad na Dubai,” het Luther Lubelo, woordvoerder van die Suid-Afrikaanse Inkomstediens, Maandag gesê. “Die kontant was in hul bagasie en rugsakke versteek.” Die passasiers was geskeduleer op United Arab Emirates Vlug EK766. “Die passasiers is geïdentifiseer danksy ŉ risikoprofiel deur SAID-beamptes en hulle is aangekeer toe hulle om 21:45 op die vliegtuig wou klim,” het Lubelo bygevoeg. “Die vyf persone het probeer om na die hek terug te hardloop toe hulle die SAID-beamptes opgemerk het.” Die passasiers het agt bagasiesakke en vier rugsakke by hulle gehad. “Die hek is toegemaak en die passasiers moes wag vir die beamptes. Een van die passasiers het tydens ondervraging erken hy het ongeveer R100 000 kontant en sy medepassasiers het ook kontant aan hulle. “Hulle is teruggeneem na die doeane en SAID het beslag gelê op 11 sakke vol kontant.” Volgens Lubelo is die groep nie in hegtenis geneem nie. “SAID het die saak aan die Suid-Afrikaanse Reserwebank oorgegee om te bepaal of daar enige kriminele verband is met kontant wat hulle uit die land wou neem.”